《题涪州双鱼次刘郎中韵》
宋代·丘无逸

谁将江石作鱼镌，奋鬣扬鬐似戏莲。
今报丰登当此日，昔模形状自何年。
雪因呈瑞争高下，星以分宫较后先。
八使经财念康阜，寄诗褒激守臣贤。

作者简介：丘无逸，一作水丘无逸。仁宗皇祐初为屯田员外郎、知梁山军。（《八琼室金石补正》卷八三）。嘉祐中为成都府路转运使（《宋诗纪事补遗》卷一六）。终知随州（《伐檀集》卷上《哭丘随州无逸》）。